Lontoon olympialaisissa pronssiotteluun yltänyt Mikkonen tavoitteli Euroopan olympiakarsinnoissa, viimeisessä mahdollisessa kilpailussaan Rion kisapaikkaa, joka oli tarjolla jokaisen sarjan kahdelle parhaalle otteliljalle.

Mikkonen otteli sarjassa 57 kiloa, jossa hän varmisti Rion kisalipun dramaattisten vaiheiden jälkeen. Kahden todella täpärän voitto-ottelun jälkeen suomalainen kohtasi saksalaisen ratkaisevassa välierässä, jossa vain voittajalla oli mahdollisuus ensi syksyn olympialaisiin.

Mikkonen oli ennen viimeistä taukoa tappiolla selvästi ulottuvammalle Anna-Lena Frömmingille 4-7. Mikkonen laittoi kaikki peliin lopussa ja napsi tärkeitä osumia, eikä häkeltynyt edes siitä, että häneltä vähennettiin välillä pari pistettä hurjassa takaa-ajossa.

Kaksikon semifinaali huipentui päätössekunnille, jossa Suvi käänsi kahden pisteen tappioaseman 9-8-voitoksi osuttuaan kaatuessaankin vastustajaa pääsuojukseen. Saksalainen ei ollut mikä tahansa ottelija, sillä hän oli parin vuoden takainen MM-kolmonen ja viime vuoden MM-vitonen.

Olympiapaikan olivat varmistaneet ennen Mikkosta sarjassa 57 kiloa olympiarankingin kuusi parasta: Jade Jones (GBR), Eva Calvo (ESP), Hedaya Malak (EGY), Mayu Hamada (JPN), Ana Zaninović (CRO), Nikita Glasnović (SWE) sekä seitsemäntenä isäntämaa Brasilian edustaja.